დიანჩი
დიანჩი (ჩინ.: 滇池) — გამდინარე ტბა ჩინეთში, იუნანის პროვინციაში. განლაგებულია იუნანის მთიანეთზე, მთათაშუა ქვაბულში, ზღვის დონიდან 1886,5 მ სიმაღლეზე. ზედაპირის ფართობი 298 კმ², მაქსიმალური სიღრმე 11,2 მ. ფართობით იუნანის პროვინციის უდიდესი ტბაა. აღმოსავლეთი და დასავლეთი ნაპირები მაღალია, ხოლო ჩრდილოეთით ფართო ალუვიური ვაკეა, რომელიც ინტენსიურად ირწყვებოდა იუანის დინასტიისა (1279-1368) და მინის დინასტიის (1368-1644) დროს. ტბის მთავარი პრობლემა დაბინძურებაა. დიანჩიდან გამოედინება მდინარე პუდუხე, რომელიც ერთვის მდინარე ძინშას. ტბის ჩრდილოეთ სანაპიროს სიახლოვესაა ქალაქი კუნმინი. განვითარებულია ნაოსნობა და თევზჭერა.